Гелена Гафич Стойков

**Гелена Гафич Стойков** (*1. октобер 1938.† 22. октобер 2024), поетеса и писателька за дзеци, малярка-аматерка 

## Биоґрафия

Гелена Гафич народзена у Руским Керестуре 1. октобра 1938. року. Оцец Яким и мац Феброна нар. Канюх (Данкова) . Гелена мала ище два шестри, Марию и Феброну и брата Якима. Основне образованє Гелена Гафич здобула у Руским Керестуре. Ґимназию закончела у Вербаше, висшу административну школу у Беоґрадзе и як банкарски службенïк робела у Кули и Новим Садзе дзе ше познєйше преселєла жиц.

Гелена Гафич ше одала за Йована Стойкова з Кули, єден час жили у Нємецкей у Офенбаху. 

Гелена Гафич длугши час жила у Кули, дзе була снователь и перши предсидатель Руского културно-уметнïцкого дружтва Др Гавриïл Костельник. Познєйше ше преселєла до Нового Саду дзе єй жили обидва шестри.

## Литературна и подобова творчосц

Гелена Гафич писала писнï од вчасного дзецинства, першу писню обявела 1953. року, сотрудзовала у дзецинским часопису по руски *Пионирска заградка*, потим у часопису *[[Шветлосц (часопис)|Шветлосц]]*, у *Руским слове*, руских календарох, у часопису *Мост* Заводу за културу Войводини. Писала и прозу, алє єй преокупация заш лєм була поезия, и то у першим шоре здогадованє на родиме место Руски Керестур. Перша кнïжка поезиï: *Колïска и ноц* (по руски и сербски, 2001) облапя єй трицецрочну поетску творчосц. 

Авторка є тиж и двох сликовнїцох *Сни малей Иринки спод єдней перинки* и *Снови мале Иренице испод једне дуњице* (2008). Кнїжку *Мацери Рускинї* видало Дружтво за руски язик, литературу и културу у сотруднїцтве зоз НВУ Руске слово, Нови Сад (2004).

Гелена Гафич Стойков ше виказала и як маляр аматер. У хвилькох хтори даровала своєй активносци у рамикох подобовей уметносци вона намальовала велї акварели и малюнки у олєйовей технїки. 1

Активни член Дружтва за руски язик, литературу и културу була oд 1996. року.

Гелена Гафич Стойков умарла 22. октобра 2024. року у своїм 87. року живота у Новим Садзе. Похована є на Новосадским теметове.

## Литература

* Јулијан Тамаш, „Хелена Хафич Стојковˮ, *Русинска књижевност, историја и статус,* Матица српска, 1984. б. 308.

* Ґрупа авторох, „Гелена Гафич Стойков, маляр аматерˮ, *Подобова творчосц Руснацох,* Дружтво за руски язик, литературу и културу, Нови Сад, 2003, б. 31.

* Мелания Арваї, „Поуки о щесцу, Рецензия сликовнїци Гелени Гафич Стойковˮ, *Studia Ruthenica,* Дружтво за руски язик, литературу и културу, ч. 13, 2008, б. 253-254.

## Вонкашнї вязи
* Ирина Гарди Ковачевич: Гелена Гафич Стойков, Сни малей Иринки спод єдней перинки, ''Studia Ruthenica,'' Дружтво за руски язик, литературу и културу, ч. 14,  б. 69-70.

*  Гелена Гафич Стойков, 80 роки од народзеня поетеси и писательки, ''Studia Ruthenica,'' Дружтво за руски язик, литературу и културу, ч. 23, 2018, б. 227

* И. Папуґа,  Упокоєла ше Гелена Гафич Стойков (1938–2024), ''Рутенпрес,'' 22. октобер 2024.

## Референци
Ґрупа авторох, „Гелена Гафич Стойков, маляр аматерˮ, *Подобова творчосц Руснацох,* Дружтво за руски язик, литературу и културу, Нови Сад, 2003, б. 31.

Катеґория:Руснаци у Сербиї
Катеґория:Керестурци
Катеґория:Писателє
Катеґория:Поета
Катеґория:Народзени 1938
Катеґория:Маляре
Катеґория:1. октобер
Катеґория:22. октобер
Катеґория:Умарли 2024